Kuvendi i Shqipërisë

LEGJISLATURA VIII - PROCESVERBAL - SEANCA E DITËS SË HËNË, 16 DHJETOR 2013


PROCESVERBAL

SEANCËN E DREJTON

KRYETARI I Kuvendit

ILIR META

(Seanca filloi në orën 16:55)

Rendi i ditës:

1. Miratimi i procesverbalit të seancës plenare të datës 12.12.2013.

2. Miratimi i kalendarit të shqyrtimit e miratimit të projektbuxhetit të vitit 2014 dhe të projektligjeve financiare. 

Për  votim:

Projektligji “Për një ndryshim në ligjin nr. 9948, datë 7.07.2008 “Për shqyrtimin e vlefshmërisë ligjore të krijimit të titujve të pronësisë  mbi tokën bujqësore”, i ndryshuar”.
(shumicë e thjeshtë)

- Votimi në parim

-  Shqyrtimi nen për nen 
-  Votimi nen për nen

- Votimi në tërësi 

Ilir Meta – Mirëmbrëma!

Hapim seancën. Sot në rendin e ditës të seancës kemi:

1. Miratimi i procesverbalit të seancës plenare të datës 12.12.2013.

2. Miratimin e projektkalendarit për shqyrtimin e projektbuxhetit dhe të projektligjeve financiare që kanë lidhje me të. 

Njëkohësisht nga seanca e fundit kemi të mbartur për votim projektligjin “Për një ndryshim në ligjin nr. 9948, datë 07.07.2008 “Për shqyrtimin e vlefshmërisë ligjore të krijimit të titujve të pronësisë mbi tokën bujqësore”, i ndryshuar”.
Fillojmë me çështjen e parë të rendit të ditës.

Ka ndonjë vërejtje për procesverbalin? Nuk ka. Faleminderit! Miratohet.

Kalojmë te çështja e dytë e rendit të ditës, që është mjaft e rëndësishme, për të cilën kam thirrur edhe këtë seancë plenare. Po sot është mbledhur edhe Konferenca e Kryetarëve, ku është diskutuar projektkalendari për shqyrtimin e projektligjit për buxhetin e vitit 2014 dhe të projektligjeve financiare që kanë lidhje me të dhe kryetari i Komisionit për Ekonominë dhe Financat, zoti Erion Braçe, ka paraqitur projektkalendarin. Kalendari nuk është miratuar me konsensus, sepse nga ana e përfaqësuesve të opozitës, kryesisht ata që kanë marrë pjesë në këtë Konferencë, ka pasur propozime dhe mendime të ndryshme. Aktualisht i takon seancës plenare të vendosë për këtë çështje mjaft të rëndësishme. Nga kryetari i Komisionit për Ekonominë dhe Financat, zoti Braçe, kemi një propozim të fundit, që është shpërndarë në tavolinat tuaja. Propozimi i tij është që shqyrtimi nen për nen dhe në tërësi i projektligjit “Për buxhetin e vitit 2014” dhe të projektligjeve financiare që kanë lidhje me të” të shtyhet edhe një ditë, pra më 28 dhjetor, ditën e shtunë të këtij viti. 

Ndërkohë kemi disa amendamente të ardhura nga opozita për kalendarin e punimeve, që është propozuar nga deputetët Myqerem Tafaj, Ylli Shehu, Albana Vokshi, Mesila Doda, Jorida Tabaku, Ridvan Bode dhe Albina Deda. Në qoftë se doni, unë mund ta lexoj edhe tani, por mendoj ta lexoj më pas, sepse në emër të grupit secili ka të drejtë të flasë 5 minuta. 

Zoti Paloka, si mendoni? Unë mendoj se do të ishte më produktive që çdo deputet të shpjegojë arsyet e amendimit përkatës pasi të shprehemi në tërësi për kalendarin, për propozimet konkrete. Mund të veprojmë kështu?

Po, zoti Paloka, urdhëroni!

Edi Paloka – Zoti Kryetar, sipas Rregullores, për çdo amendim të kalendarit deputeti që do të mbrojë amendamentin ka të drejtë të flasë 5 minuta.

Ilir Meta – Po, patjetër. Edhe unë këtë ju thashë.

 Për sa i takon çështjes së parë të diskutimit të kalendarit në tërësi për projektbuxhetin e vitit 2014 dhe të projektligjeve financiare, në bazë të Rregullores, përfaqësuesit e grupeve kryesore parlamentare kanë të drejtë të flasin deri në 10 minuta. Kush dëshiron të shprehet?

Po, zonja Topalli, për procedurë, urdhëroni!

Jozefina Topalli – Faleminderit, zoti Kryetar!

Siç janë në dijeni të gjithë, në parlament ka ardhur buxheti i shtetit me vonesë rreth një muaj e gjysmë. Kjo nuk ka ndodhur 10 vjet rresht në Kuvendin e Shqipërisë. Duket sikur këtij buxheti i kanë veshur një burka, që duhet ta mbajmë të fshehtë, sepse asnjeri nuk duhet të marrë vesh se çfarë do të ndodhë me politikat ekonomike fiskale, me rrogat, me pensionet, me dëmshpërblimet për ish-të persekutuarit, për ish-pronarët e kështu me radhë. Kjo është një shkelje jashtëzakonisht e rëndë, me mungesë të plotë transparence, gjithëpërfshirje të opozitës, të grupeve të biznesit e kështu me radhë të bëra nga Kryeministri Rama. 

Përveç kësaj, zoti Kryetar, sot në mëngjes në website-in e Kuvendit është vendosur ora kur do të zhvillohej seanca plenare dhe pas kësaj është mbledhur Konferenca e Kryetarëve. Kjo është një shkelje brutale e Rregullores së Kuvendit të Shqipërisë. Gjatë dhjetëvjeçarit të fundit kjo situatë nuk ka ndodhur asnjëherë, pra që më parë të caktohej orari dhe më pas të mblidhej Konferenca e Kryetarëve.

Zoti Kryetar i Kuvendit, ju keni shkelur pikat 1 dhe 3 të nenit 12 të Rregullores. Keni shkelur pikat 1 dhe 2 të nenit 29 të Rregullores. Keni shkelur pikën 2 të nenit 30 të Rregullores. Po ashtu në kapitullin e tretë keni shkelur pikën 2 të nenit 78 të Rregullores. Keni shkelur pikën 2 të nenit 79 të Rregullores. Me afatet që keni sjellë në mënyrë të imponuar i bie që buxheti i shtetit, ashtu siç ka qenë praktika parlamentare e këtyre 3 muajve, në shkelje të Kushtetutës dhe të Rregullores, të konsiderohet dhe të shqyrtohet jo vetëm në fshehtësi, por edhe me procedurë të përshpejtuar apo në formën e një akti normativ. Kjo është shkelje e Rregullores, e Kushtetutës dhe e të drejtave të opozitës. Është fyerje për parlamentin dhe për çdo qytetar, sepse ky buxhet është i lidhur direkt me jetën, me pensionet, me të ardhurat, me biznesin e kështu me radhë. 

Zoti Kryetar, në qoftë se do të veprohet ende kështu siç është vepruar gjatë këtyre 3 muajve, do të jetë shumë e rëndë për ju si Kryetar i Kuvendit. Kjo është Rregullorja e Kuvendit të Shqipërisë. Është ligji me të cilin funksionon parlamenti. Kjo është Kushtetuta e Shqipërisë, të cilën, na pëlqen apo nuk na pëlqen, kemi detyrën që ta respektojmë. Kjo është Rregullorja e Kuvendit, zoti Kryetar, dhe nuk është një bllok çfarëdo. Ju kërkoj që të respektoni Rregulloren e Kuvendit, hapësirat për opozitën në këtë parlament, si dhe të gjitha ato që kjo opozitë përfaqëson.

Faleminderit!

Ilir Meta – E di që ju e keni të shenjtë Rregulloren e Kuvendit, por edhe unë i jam referuar dhe i referohem vetëm Rregullores së Kuvendit dhe natyrisht i jam referuar dhe i referohem në mënyrë të veçantë shqyrtimit të projektligjit për buxhetin e shtetit dhe projektligjeve financiare, të cilat Rregullorja i rregullon pikërisht në bazë të neneve 78, 79 e në vijim. Në këtë drejtim Kryetari i Kuvendit ka për detyrë të njoftojë menjëherë Kuvendin për paraqitjen e projektligjit të buxhetit të shtetit dhe të projektligjeve financiare që kanë lidhje të drejtpërdrejtë me të.

Së dyti, Kryetari i Kuvendit ka të drejtën dhe detyrimin që brenda 2 ditëve të mbledhë Konferencën e Kryetarëve, në të cilën paraqitet nga ministri i Financave projektligji i buxhetit të shtetit dhe projektligjet financiare që kanë lidhje të drejtpërdrejtë me të dhe vendoset për kalendarin e punimeve në komisionet e përhershme dhe në seancë plenare. Të gjitha këto janë bërë menjëherë, me përjashtim të shtyrjes së mbledhjes së Konferencës së Kryetarëve, të cilën unë mendova, meqenëse edhe ju vetë e kishit kërkuar, por dhe shumë kolegë nga mazhoranca kishin kërkuar që menjëherë të procedohej, të bëhej ditën e diel pasdite. Pas komunikimeve që pata me zotin Paloka, e shtymë për ditën e hënë paradite. Pra, këtu nuk ka asnjë shkelje të Rregullores së Kuvendit, po të kemi parasysh se po diskutojmë për projektligjin për buxhetin dhe projektligjet financiare. Këto rregullohen në mënyrë të posaçme nga Rregullorja e Kuvendit.

(Ndërhyrja nga salla)

Unë nuk kam ndër mend të hyj në debat me ju, sepse nuk ka arsye për të bërë debat me ju. Përkundrazi, kam shumë respekt për ju dhe po kështu edhe për Rregulloren, që e kemi bërë të gjithë bashkë.

Për sa i takon kalendarit në tërësi, në emër të Grupit Parlamentar të Partisë Demokratike, zoti Paloka.

Urdhëroni për procedurë kolegu ynë zoti Berisha!

Sali Berisha – Zoti Kryetar,

Nuk ndodh në Europë, nuk ndodh në botë që një buxhet të paraqitet si buxhet klandestin para qytetarëve të vendit. Ky është një buxhet klandestin, i hartuar dhe i formuluar pa asnjë konsultë me qytetarët e këtij vendi. U përdor si argument se “u vonuam nga negociatat me FMN-në”. A mund t’ju bëj një pyetje? Si ka mundësi që me FMN-në të merreni dy muaj dhe me qytetarët e këtij vendi as dy ditë? Kjo që po ndodh të kujton tërësisht ligjet me procedurë të përshpejtuar. Po ky është buxheti. Janë të gjitha të ardhurat dhe shpenzimet e një viti. Është buxheti i dytë i çdo qytetari shqiptar. Nuk mund të trajtohet në mënyrë të tillë. Nuk ka ndodhur kurrë të trajtohet në mënyrë të tillë buxheti, ndaj mundësisht të japim kohën për konsultën me qytetarët, si të parashikohet, aq më tepër kur ministra të këtij kabineti janë shndërruar në megafonë mashtrimi në mënyrë të paimagjinueshme. Dëgjoja njërin prej tyre sot të thoshte se 97 për qind e shqiptarëve përfitojnë nga ulja e taksave. Po çfarë i kujtoni ju shqiptarët, hunj të kuq? T’u thuash shqiptarëve se po përfitojnë 97 për qind nga ulja e taksave, në një kohë kur përfitojnë maksimumi 70 000 shqiptarë, ndërkohë që penalizohen totalisht nga foshnja në djepe deri tek ai 100-vjeçari! 

Zoti Kryetar, qeveria “Rama-Meta” po funksionon si një institucion mashtrimesh. Çdo ditë përfaqësues e zëdhënës të saj mashtrojnë qytetarët në mënyrën më të pamëshirshme. Kjo është politikë e destabilizimit, sepse mund të renditësh një sërë gënjeshtrash, por një ditë të gjithave do t’u dalë e vërteta. Mos u mburr duke u thënë shqiptarëve se po ul taksat për 330 mijë, sepse atë e hoqëm ne. Ajo ishte taksa që hoqëm ne. Me këtë do të mashtroni ju? Taksën mbi të ardhurat personale për punonjësit me paga nën 30 000 lekë e hoqëm ne.

Ilir Meta – Ju lutem, por ky është diskutim në parim, nuk është për procedurë.

Sali Berisha – Jo, jo, është për procedurë.

Ilir Meta – Është në parim. Ne do të diskutojmë në parim në komisione, në seancë plenare, pastaj do të diskutojmë edhe nen për nen.

Sali Berisha – Atëherë mbetem te procedura.

Jepuni qytetarëve shqiptarë të paktën dy ditë kohë, ndërkohë që deklaroni se me FMN-në keni diskutuar dy muaj. A nuk kanë të drejtë shqiptarët të diskutojnë një javë për buxhetin e tyre vjetor? A nuk është kjo djersa e ballit të tyre, që u merret nëpërmjet taksave? A nuk janë këto shpenzime për ata?

Ju po e çoni vendin drejt destabilizimit. Keni marrë një revansh që absolutisht do t’ju kushtojë shumë shtrenjtë. Shqiptarët nuk jua dhanë votën që ju të mos pyetni për asgjë për qytetarët e këtij vendi. Nuk duhet të shumëzoni me zero opozitën dhe t’i impononi asaj qëndrime që nuk do të donte kurrë t’i merrte. Nuk duhet të mbani këtë qëndrim ndaj biznesit dhe ndaj grupeve të interesit. 

Ilir Meta – Kjo është për diskutimin në parim. Për procedurë janë 5 amendamente të propozuara nga përfaqësues të opozitës, se ndoshta nuk e keni informacionin.

Sali Berisha – E di procedurën, por unë e kam me procedurë të hapur.

Ilir Meta – Ne po diskutojmë për procedurë.

Sali Berisha – Të lutem, ajo është një taktikë parlamentare.

Ilir Meta – Taktikat dhe strategjitë parlamentare ne duhet t’i respektojmë. Do të kemi kohë për të diskutuar në parim.

Sali Berisha – Unë po e them haptas këtu: kthejeni buxhetin te qytetarët, diskutojeni me grupet e interesit dhe silleni këtu. Kjo po ndodh sepse ky është ansambli më i paaftë në historinë e këtij vendi. Na e sjellin buxhetin në prag të Vitit të Ri për të mos marrë vesh kush. Kjo nuk është e ndershme!
Ilir Meta – Do të diskutohet edhe me grupet e interesit.

Atëherë, kush do të flasë në emër të Grupit Parlamentar të PD-së për projektkalendarin në tërësi?

Po, zoti Paloka.

Edi Paloka – Të nderuar kolegë dhe qytetarë shqiptarë,

 Shkelja e ligjit dhe mungesa e plotë e transparencës janë kthyer tashmë në normë të kësaj qeverie dhe të kësaj mazhorance. Të shtunën në darkë, vonë, në fshehtësi të plotë, qeveria kaloi një paketë fiskale prej 8 ligjesh dhe projektbuxhetin për vitin 2014. Ligjet më të rëndësishme që përgatit një qeveri, ligjet më të rëndësishme që kalon një parlament, por sidomos ligjet më të rëndësishme për qytetarët shqiptarë, u kaluan në pak çaste dhe në fshehtësi të plotë. Pas miratimit të tyre në qeveri askush nuk mori vesh se për çfarë bëhet fjalë. Errësirë e plotë për qytetarët, por edhe për deputetët e këtij parlamenti. E njëjta skemë e ndjekur nga Rama edhe për çështjen e armëve kimike. Vetëm dje deputetët u njoftuan se do të mblidhej Konferenca e Kryetarëve për të përgatitur e miratuar kalendarin për paketën fiskale dhe për projektbuxhetin.

Zoti Kryetar, dua të bëj edhe një sqarim: ne komunikuam dhe fakti pse u shty Konferenca e Kryetarëve dje ishte pikërisht se nuk ishte zbatuar Rregullorja që të mblidhej kryesia e Komisionit të Financave për të përgatitur kalendarin, gjë që nuk ndodhi as sot. Gjithashtu është shkelur Rregullorja edhe në caktimin e relatorëve. Janë caktuar dy relatorë nga Partia Socialiste, ndërkohë që nuk ka ndodhur kurrë një gjë e tillë. Gjithmonë ka pasur një relator të PD-së dhe një të PS-së. Çdo gjë që po ndodh është në shkelje të plotë të ligjit, të procedurave parlamentare dhe në mungesë totale transparence, siç është tashmë tipari i kësaj mazhorance. Duke vonuar dërgimin e projektbuxhetit në parlament, qeveria ka shkelur me të dyja këmbët nenin 29 të ligjit “Për menaxhimin e shpenzimeve publike”, ku thuhet qartazi se qeveria është e detyruar ta miratojë projektbuxhetin brenda datës 25 tetor dhe brenda datës 1 nëntor duhet ta ketë dërguar në parlament. Sot jemi më 16 dhjetor, pra plot një muaj e gjysmë në shkelje të këtij ligji. Argumentet që na u dhanë për këtë edhe sot në Konferencën e Kryetarëve e që me siguri do të jepen edhe këtu, ishin se qeveria kishte takim me FMN-në dhe prandaj u shkel ligji. Na u tha edhe se qeveria e Partisë Demokratike deri në vitin 2007 e ka shkelur këtë afat ligjor.

 Së pari, qeveria e Partisë Demokratike nuk ka pasur sesi të shkelë deri në vitin 2008 një ligj që është miratuar në vitin 2009.

 Së dyti, nuk ka ndodhur kurrë që projektbuxheti të kalojë në parlament brenda 10 ditëve, siç po kërkoni ta kaloni ju, zotërinj.

Në fakt, ky është edhe qëllimi i kësaj vonese dhe i shkeljeve të ligjit e jo FMN-ja. Nuk ka shqiptar naiv, që të besojë se takimet me këtë apo me atë janë argumente për të shkelur ligjin. Qëllimi i gjithë kësaj është që shqiptarët të mos marrin vesh se çfarë do të ndodhë me paratë e xhepit të tyre, që shqiptarët të mos arrijnë të kuptojnë tani se çfarë gjëme e bombe të re u ka përgatitur Rama. Për këtë arsye qeveria jo vetëm nuk i ka pyetur grupet e interesit për projektbuxhetin e për taksat që po u vendos biznesit dhe gjithë shqiptarëve në përgjithësi, por as nuk i ka informuar ata. Për këtë arsye, në shkelje të plotë të procedurave parlamentare, u kërkua në Konferencën e Kryetarëve të kalohej një kalendar që nuk i lë kohë askujt jo vetëm të reagojë, por as të njihet me disa vendime që lidhen drejtpërdrejt me interesin e ngushtë të çdo qytetari shqiptar, që lidhen drejtpërdrejt me paratë që çdo qytetar do të nxjerrë nga xhepi i tij. Janë lënë vetëm dy ditë kohë që të diskutohet paketa fiskale me tetë projektligje, ndërkohë ato cenojnë jetën e tre milionë shqiptarëve. “Janë ligje të shkurtra”, - na u tha sot në Konferencë, a thua se bëhet fjalë për ligjet që mbrojnë bretkosat nga zhdukja. E kam thënë disa herë dhe po e përsëris se për një projektligj që kishte të bënte me zëvendësimin e tahometrave në maune nga mekanikë në dixhitalë është kërkuar dy javë kohë nga Partia Socialiste në Komisionin e Ligjeve. Ndërsa këto ligje dhe projektligje qenkan të parëndësishme dhe mjaftojnë edhe disa orë që ne t’i diskutojmë dhe t’i miratojmë ato!

E përsëris edhe një herë se e gjithë kjo bëhet për t’iu fshehur shqiptarëve atë që do të ndodhë me miratimin e kësaj pakete fiskale dhe të këtij projektbuxheti: bëhet për të fshehur faktin se pas kësaj të gjithë shqiptarët do të paguajnë më shumë dhe do të bëhen më të varfër. Të gjithëve do të na duhet të paguajmë dyfishin për shtëpitë që na ka lënë babai, por edhe kur jemi me qira. Të gjithë do të paguajmë më shumë për naftën dhe për një sërë mallrash të tjera konsumi, për të cilat kjo qeveri rrit taksat me këtë paketë fiskale. Me këto veprime kjo qeveri shpreson që shqiptarët të mos marrin vesh se pas miratimit të kësaj pakete vendet e tyre të punës janë të rrezikuara, sepse qindra biznesmenë do të paguajnë më shumë taksa e për rrjedhojë do të jenë të detyruar të mbyllin me mijëra vende pune. Qeveria shpreson se ish-pronarët dhe ish-të përndjekurit, të cilëve Rama u premtoi se do t’i shpëtonte nga “diskriminimi” i Sali Berishës, të mos kuptojnë se ai u ka ulur disa herë shpërblimin, po ta krahasosh me shpërblimin që u jepte Berisha kur “i diskriminonte”.

Kjo bëhet edhe për pensionistët, për të cilët Ramës i qan zemra shumë (!) që ata të mos marrin vesh se këtë vit nuk do të ketë asnjë qindarkë rritje pensionesh për ta. Për këto dhe shumë arsye të tjera ne nuk e pranuam kalendarin që na u paraqit dhe kërkojmë që diskutimit të këtyre projektligjeve t’u jepet koha e duhur. Gjithashtu grupeve të interesit t’u jepet koha e duhur që të njihen dhe të japin objeksionet e tyre dhe ajo që është më e rëndësishme t’u jepet kohë qytetarëve që të njihen e të kuptojnë atë që u ka përgatitur Kryeministri i “një milion shuplakave”. Prisni, të dashur qytetarë, e sidomos ju që e votuat Ramën, se nuk keni parë asgjë ende.

Zoti Kryetar, e thatë edhe ju që ne kemi paraqitur disa amendamente dhe do të diskutojmë në bazë të procedurave. 

Faleminderit!

Ilir Meta – Faleminderit!

Në emër të Grupit Parlamentar të PS-së, zoti Gramoz Ruçi, urdhëroni!

Gramoz Ruçi – I nderuar zoti Kryetar i Kuvendit,

Të nderuar deputetë,

Kjo është një seancë e rëndësishme, pasi bëmë kalendarin e një ligji tepër të rëndësishëm siç është paketa fiskale dhe buxheti për vitin e ardhshëm. Natyrshëm opozita ka objeksionet e veta, ashtu sikurse kemi pasur edhe ne kur ishim në opozitë. Unë i mirëkuptoj, por përpara se të jap dakordësinë për objeksionet e tyre dua të nënvizoj se pretendimi i opozitës se buxheti këtë vit është i vonuar është i drejtë. Sigurisht, ne e kemi pranuar sot në Konferencën e Kryetarëve këtë kërkesë të ligjit, por, nga ana tjetër, opozita e sotme nuk ka të drejtë me arsyet tepër objektive të vonesës po kaq objektive të paraqitjes së projektbuxhetit këtë vit.

Kolegë opozitarë, mos bëni sikur nuk jeni në dijeni të situatës ekonomike. Atë nuk e sollëm ne, atë e gjetëm mes jush. Edhe krizën, edhe situatën ekonomike, edhe borxhin që u keni bizneseve, edhe investimet e papërfunduara, edhe rrogat e padhëna të paraplegjikëve e kështu me radhë. Pra, nga njëra anë ka qenë kjo situatë, nga ana tjetër ka qenë përgjegjësia shumë e lartë politike e qeverisë së re, që, pavarësisht se si e gjeti, ka detyrimin, objeksionin dhe përgjegjësinë politike që të gjejë rrugën e zgjidhjes. Mendoj se kjo është më e rëndësishme se disa data më shpejt apo më vonë në planin formal.

Së dyti, në vitin 1996 e përzutë FMN-në dhe dihet se çfarë ndodhi në Shqipëri. E përzutë përsëri në vitin 2007 dhe ja ku është fundi: mosmonitorimi dhe mosbashkëpunimi me FMN-në. Prandaj ne e thirrëm FMN-në, dhe këto që po themi nuk janë tonat, nuk i themi ne, por një organizëm që operon në mbi 180 shtete të botës. Pasi përfundoi kjo, ja ku jemi: me një projektbuxhet jo në mënyrë klandestine, siç thoni ju; jo duke shkelur procedurat parlamentare, siç thoni ju.

Zotërinj, ju mos bëni as sikur nuk keni qenë këtu, dhe as ne sikur nuk jemi këtu. Në vitin 2009 ishit ju në pushtet, në vitin 2009 e fituat përsëri ju pushtetin. Atëherë ju, ish-kryetarja e Kuvendit dhe ju ish-kryeministri i vendit, thuajeni që asnjëherë nuk ka ndodhur kështu!

Zonjë e nderuar, zotëri i nderuar, në vitin 2009 buxhetin e ke sjellë në datën 13 dhe e ke miratuar në datën 26. Fiks 13 ditë. Kaq sa është ky kalendari sot, zonjë!

(Flitet nga salla pa mikrofon.)

Po, po, në muajin nëntor. Në datën 13 nëntor e ke paraqitur dhe në datën 26 nëntor e ke miratuar. Fiks 13 ditë, aq sa ka ky kalendar që po paraqesim ne sot. Po atëherë në mënyrë klandestine erdhi? 

(Flitet nga salla pa mikrofon.)

Jo, jo, 13 ditë. Atëherë sollët një argument që është kundër jush: se “nuk kemi qenë ne”. E kuptoni që ky është autogol? Akoma më shumë që nuk kemi qenë ne. Akoma më shumë që kishit kohë. Akoma më shumë që pa opozitën, këtij elektorati, këtyre grupeve të interesit duhej t’u bënit transparencën, duhej t’u linit kohë që ta njihnin këtë buxhet, prandaj mos bëni siç them unë dhe të mos bëjmë siç keni bërë ju. Kjo është për arsye tepër objektive. Atëherë nuk ka pasur asnjë arsye objektive që të mos diskutohej projektbuxheti për 13 ditë, ndërsa sot ka arsye objektive që buxheti të diskutohet për 13 ditë. Kam qenë unë kryetar i grupit; keni qenë ju, zoti Bode, ministër; keni qenë ju, zonja Topalli, kryetare e Kuvendit në Konferencën e Kryetarëve, ashtu sikurse ju sot, kur unë dje ju kam kërkuar më shumë kohë dhe ju nuk ma keni dhënë. 

(Flitet nga salla pa mikrofon.)

Nuk ma ke dhënë me një argument: “Ministër i Financave, zoti Ruçi më ka kërkuar më shumë kohë”. “Unë jam ministri i Financave” ,- ka thënë Bode”. Unë doja që buxhetin ta bëja aktiv në datën 1, apo jo? Ka qenë ky pretendimi?

(Flitet nga salla pa mikrofon.)

Atëherë, meqenëse nuk e bëj dot në datën 1, zoti ish-ministër i Financave, më detyron ti tani të plotësoj kërkesën tënde që të mos e bëj as në datën 1 shkurt?! Kjo është logjika e një ish-ministri të Financave? Jo, duhet të rrimë këtu të bëjmë transparencën e plotë, ta zhvillojmë debatin të plotë, natën, ditën, siç diskutojnë parlamentet e shumë vendeve të botës, tërë natën dhe tërë ditën, paradite dhe pasdite, dhe buxhetin do ta miratojmë brenda këtij muaji. Kjo është përgjegjësia jonë, për këtë jemi votuar.

Për sa i përket përmbajtjes së buxhetit, jemi të hapur të dëgjojmë çdo mendim tuajin, çdo propozim tuajin, çdo amendim tuajin dhe në planin politik të debatojmë, por jo të kundërshtojmë me amendimet që keni paraqitur këtu, se gjoja të hamë gjelin e Vitit të Ri dhe pastaj  takohemi për të diskutuar për nxjerrjen e vendit nga kriza ekonomike.

I nderuar Kryetar i Kuvendit, të nderuar deputetë, ne jemi të hapur. Ashtu sikurse u shtua një ditë, jemi gati të shtojmë edhe një ditë, edhe 24 orë, edhe 48 orë, por buxheti do të diskutohet dhe do të miratohet brenda këtij kalendari të miratuar, që kufiri maksimal i tij është data 31 dhjetor. Ky është qëndrimi dhe pozicioni i mazhorancës parlamentare.

Faleminderit!

(Flitet nga salla pa mikrofon.)

Ilir Meta – Jo, jo, e ka për replikë, sepse si ish-kryeministër për problemin e datave mund të ketë ndonjë sqarim.

Urdhëro!

Sali Berisha – Zoti Kryetar,

Zonja dhe zotërinj deputetë,

Të dashur qytetarë dhe qytetare,

Kjo që ndodh është e paprecedent në historinë e një vendi të lirë. Parafolësi foli për buxhetin e vitit 2009, në një kohë kur ata nuk ndodheshin as në Tiranë, jo më në parlament në atë vit, me urdhër të kryekreut të tyre. Parafolësi mashtroi dhe tha se ne kemi përzënë Fondin Monetar Ndërkombëtar. Ky është një trillim, zotëri! Fondi Monetar Ndërkombëtar në vitin 2007 e kaloi Shqipërinë në artikullin 4, artikullin me të cilin bashkëpunon me të gjitha vendet e zhvilluara të Bashkimit Europian dhe vendet me stabilitet ekonomik dhe financiar. Duhet të lexoni edhe një herë artikullin 4, i cili është artikulli që ky institucion ndërkombëtar përdor për vendet që nuk kanë më nevojë për mbikëqyrje. Ju brenda 4 muajve e vithisët ekonominë shqiptare në atë shkallë, saqë “doktori” është i detyruar tani të aplikojë marrëveshjen më të rreptë që ekziston në modelin e tij. Brenda katër muajve me dekretin e gropës ju rritët borxhin aq sa e kishim mbajtur ne në katër vjet dhe sillni këtu një buxhet që rrit borxhin, së bashku me katër muajt, tri herë më shumë sesa e kemi rritur ne në katër vjet.

Për sa i përket gjendjes që e keni gjetur, u lëshuat si lukuni mbi arkën, sepse ne për invalidët dhe ndihmën ekonomike lamë fiks 40 milionë dollarë. Ku janë? I futët në zyra, në xhepa, në udhëtime e në orgjira. Ju nuk duhet të qeshni, ju shkoni pushoni në resortet më luksoze të Europës dhe ua pretë shpërblimin punonjësve të administratës. Punonjësi i administratës e ka në ligj shpërblimin. E dini ju që atë 100 000-lekësh të vjetër e ka të trupëzuar në ligjin e buxhetit? Dhe ju tani shtrini duart mbi xhepat e sanitarëve, të punonjësve të ulët, të mesëm, të lartë të administratës publike dhe ua hiqni dhe festën e Vitit të Ri. 

Zoti Kryetar, për sa i përket asaj që thuhet këtu, nuk është vetëm zëri ynë, por do të jetë edhe zëri i qytetarëve për këtë buxhet. Ju vetëm sa sajoni luftëra të brendshme. Po ndiqja sot lajmet. Unë një gjë të them, zoti Nasip: ajo është një betejë që Fatmir Xhafaj bën kundër teje. Këtu do të jemi ne, po nuk doli kjo që po të them. 

Ilir Meta – Zoti Bode, urdhëroni!

(Flitet nga salla pa mikrofon.)

Po si ish-ministër i Financave vetëm zoti Bode është nga Partia Demokratike, kështu që...

Ridvan Bode – Ma përmendi emrin, por sidoqoftë e ndiej për detyrë të bëj një sqarim dhe një replikë.

Në të vërtetë, kjo praktikë dhe kjo procedurë që po implementohet për herë të parë për diskutimin e buxhetit të shtetit dhe të ligjit të taksave për një periudhë vetëm katërditore është unikale. Nuk ka ndodhur kurrë në Shqipëri dhe nuk mund të gjeni as vende që janë në luftë që të kenë ndërhyrë në buxhet për 4 ditë, t’i kenë rritur 100 për qind taksat dhe të kenë shtrirë dorën për të marrë një miliard dollarë borxh pa e diskutuar në mënyrë publike me ata që janë të interesuar, me ata që do të paguajnë dhe ata që do të përdorin këto fonde. Kjo është unikale. Nuk ka bërë kurrë vaki që buxheti i shtetit të vijë në mes të muajit dhjetor. 

Folët këtu për buxhetin e vitit 2009. Në vitin 2009 buxheti ka ardhur në parlament në datën 18 nëntor. Është diskutuar sipas një axhende të plotë, është konsultuar me gjithçka dhe është votuar në momentin që ka qenë gati parlamenti. 

Vitin e kaluar ne i kemi kërkuar zotit Ruçi që të binte dakord për të diskutuar buxhetin, për ta mbajtur në parlament vetëm 35 ditë. Ai nuk pranoi. E mbajti 45 ditë. “Aq dua unë, - tha, - sepse më duhet të diskutoj.” Dhe ishte në të drejtën e tij. E kemi sjellë në datën 25 në parlament dhe e kemi prezantuar përpara kryetarëve më 3 nëntor. Ai ka rënë dakord që ta votojmë në datën 12 dhjetor, duke harxhuar gjithë kohën në dispozicion të tij. Aq më tepër që ky është një buxhet tërësisht i veçantë. Ka gati 13-14 vjet që në parlament nuk ka ardhur asnjëherë ligj për të rritur taksat e shqiptarëve. Është paketa e parë fiskale që vjen me një rritje drastike të taksave dhe që vendos në një taksim progresiv shumë të fortë 100 për qind të shtresave të qytetarëve shqiptarë. Është i pari buxhet në historinë e Shqipërisë që vjen të miratohet në parlament dhe u thotë shqiptarëve se vetëm brenda një viti do të merren një miliard dollarë borxh për të qeverisur vendin. Kjo ndodh për herë të parë.

Ilir Meta – Zoti Bode, nuk kemi filluar diskutimin në parim.

Ridvan Bode – Për këtë arsye po them domosdoshmërinë e diskutimit. Është i vetmi buxhet që në moment rritje taksash nuk konsultohet me biznesin. Nuk kemi rritur kurrë taksat, por vetëm i kemi ulur. Megjithatë, jemi konsultuar me biznesin, i kemi thirrur në parlament vetëm e vetëm për të ruajtur balancat e tregut. Kurse me rritje thelbësore nuk pranohet të negociohet dhe të diskutohet me biznesin.

Buxheti i shtetit nuk është arka e hajdutëve, që mblidhen në muzg, larg syve të njerëzve për të ndarë mallin e gjënë që kanë vjedhur. Buxheti i shtetit është kontribut i të gjithë shqiptarëve dhe ata duhet të njoftohen se si do të mblidhen dhe si do të përdoren paratë, ku do të gjenden paratë që do të përdoren në harkun e një viti. Ju nuk e doni këtë transparencë, prandaj doni që ta kaloni hajdutçe, natën dhe larg syve të njerëzve për 24 orë buxhetin.

(Flitet nga salla pa mikrofon.)

Ilir Meta – Jua përmendi emrin?

(Flitet nga salla pa mikrofon.)

Dakord.

Jozefina Topalli – Në historinë e parlamentit nuk ka ndodhur kurrë që buxheti të vijë në gjysmën e muajit dhjetor për të përfunduar në fund të muajit dhjetor, në mes të të cilit kemi ditët e festave.

Kolegu im socialist foli për buxhetin e vitit 2009 dhe u përpoq të justifikonte se pse ka ardhur me vonesë ky buxhet. Kjo është gënjeshtër! Ky është mashtrim, vetëmashtrim! Merreni si të doni. Në qoftë se ju mendoni se kështu vendi ecën përpara, e keni gabim. 

Zoti Ruçi, dua t’ju them se në fund të muajit shtator ka pasur një raport të FMN-së mbi ekonominë shqiptare të deklaruar në Nju-Jork në praninë e ministrit të Financave, në të cilin thoshte se borxhi i shtetit është 62 për qind. Buxheti që keni sjellë sot në parlament e çon borxhin e shqiptarëve në 74-75 për qind. Rritja e borxhit është 12 për qind. Ju keni marrë peng të ardhmen e fëmijëve tanë, more! Ju po merrni peng të ardhmen e Shqipërisë! Çfarë keni sjellë në këtë buxhet dhe pse e fshihni? 

Deficitin shqiptar e keni gjetur 450 milionë dollarë dhe e keni çuar në një miliard dollarë për katër muaj. Ku po e çoni vendin ju? Ku po e çoni ekonominë shqiptare? Ky buxhet që keni sjellë në parlament është buxheti i katastrofës së ekonomisë. Sa për gjendjen që keni gjetur, zoti Ruçi, lexoni raportin e Komisionit Europian, mos më besoni mua. Lexoni raportin e Bankës Botërore, mos më besoni mua. Lexoni raportin e FMN-së në fund të shtatorit, në fillim të tetorit, ku thotë: “Borxhi 62 për qind, deficiti 3 për qind, rritje investimesh, rritje eksportesh, stabilizim makroekonomik.” Katër muaj dhe po e çoni vendin në recesion. Ky është skenari grek. Ky është skenari i Papandreut. Ju sugjeroj që ta ndryshoni këtë buxhet që keni sjellë, por kohë Kuvendit dhe qytetarëve nuk u keni lënë. Ne si opozitë kemi për detyrë të sjellim amendamentet tona dhe të bëjmë çdo përpjekje që shqiptarët të marrin vesh se çfarë po ndodh me të ardhmen e tyre.

Ilir Meta - Kalojmë në diskutimin e amendamenteve. Përpara se të fillojmë procedurën e votimit...

(Ndërhyrje nga salla.)

Ju keni të drejtë. Unë do të përpiqem t’ju njoh bashkë me propozuesit e amendamenteve, sepse ato janë depozituar para se të fillonte seanca.

(Debat në sallë.)

Zoti Fino, jam i detyruar të respektoj propozimet e kolegëve deputetë, pavarësisht se duhej të ishin depozituar 24 orë më parë, sepse çështja është shumë e rëndësishme.

(Ndërhyrje nga salla.)

Nuk ka rëndësi. Ata edhe duhej të ishin njohur. Nuk ka problem. Nuk është kjo më e rëndësishmja. Ju lutem!

Për vlerësimin e amendamenteve nga ana e përmbajtjes secili ka të drejtë të shprehet me votim.

Amendamenti i parë i propozuar nga zoti Paloka, në të drejtën e tij si kryetar i grupit parlamentar, është: “Në mbështetje të paragrafit 4, neni 7 të Rregullores së Kuvendit, në cilësinë e kryetarit të grupit parlamentar propozoj ndryshimin e pikës 7 dhe 11 të kalendarit të punës si më poshtë:  

Pika 7. Shqyrtimi në parim në seancë plenarë i projektligjit “Për buxhetin e vitit 2014” dhe i projektligjeve financiare që kanë lidhje me të në datën 30.12.2013, ora 10:00. 

Pika 11. Shqyrtimi në seancë plenare nen për nen dhe të tërësi i projektligjit “Për buxhetin e vitit 2014” dhe i projektligjeve financiare që kanë  lidhje me të në datën 13.01.2014, ora 10:00”. 

Argumentimin e propozimit nuk ka nevojë ta lexoj unë, atë mund ta bëni ju, në qoftë se doni. 

Kolegu ose një prej kolegëve, në rastet kur janë 7 deputetë, ka të drejtë të shprehet 5 minuta në emër të propozuesve, në rast se dëshiron. Gjithashtu kush dëshiron të japë opinionin e tij kundër, ka të drejtë të flasë 5 minuta.

Zoti Paloka, ka nevojë të shpreheni?

(Ndërhyrje nga salla.)

Dakord. Faleminderit! Ishte në linjën e asaj që ju shprehët më parë.

Amendamenti tjetër është propozuar nga kolegët deputetë Arben Imami, Aldo Bumçi, Florion Mima, Gjergj Papa, Elidon Bushati, Voltana Ademi dhe zonja Jozefina Çoba.

“Në mbështetje të paragrafit 4 të nenit 27 të Rregullores propozojmë ndryshimin e kalendarit të punës si më poshtë: 

1. Shqyrtimi i projektbuxhetit dhe projektligjeve financiare nga komisionet e përhershme parlamentare, sipas fushave që mbulon secili prej tyre. 

2. Zhvillimi i seancave dëgjimore me grupet e interesit nga komisionet e përhershme parlamentare, sipas fushave që mbulon secili prej tyre, në datat 20 deri 26 dhjetor 2013.”

Kush ka dëshirë të shprehet në përkrahje të këtij amendamenti?

Zoti Bumçi, urdhëroni!

Aldo Bumçi - I nderuar zoti Kryetar i seancës,

Të nderuar kolegë deputetë,

Ajo që po kërkojmë ne këtu është normale dhe e  thjeshtë. Ne kërkojmë që projektbuxheti dhe paketa fiskale të mos diskutohen vetëm në Komisionin për Ekonominë dhe Financat, por të diskutohen në çdo komision parlamentar. Kjo është një traditë e parlamentit. Kjo çështje nuk mund të diskutohet në dy ditë që na janë vënë në dispozicion. Komisionet mbulojnë fusha të rëndësishme të vendimmarrjes, që lidhen me jetën e qytetarëve: për shëndetësinë, arsimin, bujqësinë, ekonominë e me radhë. Është shumë e rëndësishme që ne të diskutojmë buxhetin në të gjitha komisionet parlamentare dhe t’u japim mundësi qytetarëve, sipërmarrësve e shoqatave, sipas fushave që përfaqësojnë, të njihen me projektbuxhetin dhe me paketën fiskale, në mënyrë që të japin mendimet e tyre. Kjo është një kërkesë normale, që parlamenti duhet ta marrë parasysh. 

Fakti që buxheti nuk hyn në fuqi dhe nuk bëhet dot operacional dhe funksional më 1 janar, do të thotë se duhet të na i jepni këtë mundësi, sepse në çdo rast ky buxhet i ardhur me vonesë nuk hyn dot në fuqi në datën 1 janar. 

Një qeveri nuk ka akt më të rëndësishëm sesa buxheti dhe paketa fiskale. Këto janë dy aktet dhe ngjarjet më të rëndësishme të një qeverie. Në katër vjet ju si qeveri dhe ne si parlament do të kalojmë vetëm katër akte të tilla. Mendoj se kjo tregon më së miri rëndësinë e kësaj ngjarjeje, që nuk mund të kalojë pa diskutuar dhe pa nxitur një debat me të gjithë shoqërinë shqiptare: me sipërmarrës, qytetarë, biznese e shoqata që mbrojnë konsumatorët. 

Se çfarë do të bëjë kjo qeveri vitin e ardhshëm do të varet nga ky buxhet, prandaj ju duhet të na jepni neve, e jo vetëm neve, por gjithë qytetarëve dhe sipërmarrësve, kohën e nevojshme për të diskutuar buxhetin, në mënyrë që qytetarët të dinë se sa taksa do t’u merrni nga buxheti familjar, sa taksa do të merrni nga buxheti i çdo sipërmarrësi të vogël, të mesëm dhe të madh, sa nga këto lekë do të shkojnë për shëndetësinë, për bujqësinë, për infrastrukturën, për sigurinë dhe për gjithçka tjetër që u intereson qytetarëve shqiptarë. Pra, nuk ka akt më të rëndësishëm. 

Mua më vjen keq që ky akt i rëndësishëm (katër të tillë do të kaloni) po kalon në errësirë të plotë. Mungesa e transparencës dhe e debatit është kthyer në një filozofi tuajën. Në fakt, ju nuk keni filozofi tjetër, siç e treguat me armët kimike, kur një vendim që prekte sigurinë dhe shëndetin e qytetarëve shqiptarë deshët ta kalonit pa informuar, pa transparencë, pa e konsultuar. 

Çfarë është buxheti i vendit? Është një akt që prek sigurinë, shëndetin, shkollimin dhe ekonominë e qytetarëve shqiptarë. Si po e kaloni? Në të njëjtën mënyrë. Është e njëjta filozofi: arrogancë dhe arbitraritet, që nuk do të konsultohet dhe nuk do të dëgjohet. Po të njëjtën gjë bëtë me paketën ligjore kundër korrupsionit, jo çfarë ju tha opozita, por çfarë ju tha OPDAT-i, çfarë ju tha ambasada amerikane, nuk e keni konsultuar me ne dhe me institucionet shqiptare. Çfarë ju tha OSBE-ja nuk e keni konsultuar me askënd. Bëtë të kundërtën e asaj që donit të arrinit. Nuk luftuat korrupsionin, por bëtë të kundërtën. Çfarë shikojmë? Në tre muaj kanë ndodhur tri ngjarje të mëdha. E para, armët kimike. Nuk u konsultuat me njeri dhe nuk informuat njeri. E dyta, paketa kundër korrupsionit. Bëtë po të njëjtën gjë, me partnerët tanë dhe me institucionet shqiptare. Vijmë tek akti më i rëndësishëm i një parlamenti, që është buxheti i vendit, i cili prek jetën e çdo qytetari, dhe paketa fiskale, e cila, siç tha zoti Bode, për herë të parë në këta 14 vjet vjen në rritje. Po rritni taksat në kohë krize. Po e bëni këtë pa u konsultuar dhe pa informuar askënd.

Zoti Kryetar i Kuvendit,

Të nderuar kolegë të shumicës, 

Ju i keni votat dhe mund të vendosni  për çfarëdo vendimi që keni marrë, por të paktën për sy e faqe duhet t’i konsultoni vendimet me ne, me përfaqësuesit e qytetarëve e të sipërmarrësve. Ju keni mundësi të merrni çdo vendim, por transparenca është detyrim, ndaj duhet ta bëni.

Faleminderit!

Ilir Meta - Faleminderit!

Komisionet e përhershme parlamentare, në bazë të Rregullores, kanë të drejtë të jenë aktive, aq sa ato e gjykojnë vetë të arsyeshme, për diskutimin pa kufizim të të gjitha projektakteve që kanë ardhur. Edhe për sa u takon seancave dëgjimore është e njëjta gjë. Do të na duhet të punojmë ditë e natë për kalendarin që do të miratojmë në fund.

Faleminderit, zoti Bumçi!

Kalojmë tek amendamenti tjetër.

Amendamenti i tretë ka një pikë: paraqitja e projektligjit “Për buxhetin e vitit 2014” dhe i projektligjeve financiare që kanë lidhje me të nga ministri i Financave dhe pyetje rreth tij, data 18.12.2013, ora 11:00. Ky amendament është propozuar nga deputetët Arben Ristani, Kastriot Islami, Mëhill Fufi, Ardian Turku, Liljana Elmazi, Eduard Selami dhe Luçiano Boçi.

Kush e do fjalën të shprehet në emër të deputetëve? Nuk ka.

Kalojmë tek amendamenti tjetër: “Për kalendarin e punimeve të Kuvendit, në mbështetje të paragrafit 4 të nenit 27 të Rregullores së Kuvendit të Shqipërisë propozojmë ndryshimin e pikave 2 deri në 6 të kalendarit të punës si më poshtë: 

a) Projektligji për disa ndryshime në ligjin «Për tatimin mbi të ardhurat», i ndryshuar” të jetë në datën 19.12.2013, ora 10:00. 

b) Projektligji “Për disa ndryshime dhe shtesa në ligjin nr. 9975 «Për taksat kombëtare», i ndryshuar” të jetë në datën 19.12.2013, ora 14:00. 

c) Projektligji “Për disa ndryshime dhe shtesa në ligjin «Për procedurat tatimore në Republikën e Shqipërisë», i ndryshuar” të jetë në datën 20.12.2013, ora 10:00. 

ç) Projektligji “Për disa ndryshime dhe shtesa në ligjin «Për akcizat në Republikën e Shqipërisë», i ndryshuar” të jetë në datën 20.12.2013, ora 16:00.

d) Projektligji “Për disa ndryshime dhe shtesa në ligjin nr. 9632 «Për sistemin e taksave vendore», i ndryshuar” të jetë në datën 23.12.2013, ora 10:00.

dh) Projektligji “Për disa ndryshime dhe shtesa në ligjin nr. 7928, «Për tatimin mbi vlerën e shtuar», i ndryshuar” të jetë në datën 23.12.2013, ora 16:00. 

e) Projektligji “Për një ndryshim në ligjin nr. 7811 «Për miratimin me ndryshime të dekretit nr. 782 ‘Për sistemin fiskal në sektorin e hidrokarbureve, kërkim-prodhim” të jetë në datën 24.12.2013, ora 10:00.

 f) Projektligji “Për disa ndryshime dhe shtesa në ligjin nr. 10383 «Për sigurimin e detyrueshëm të kujdesit shëndetësor në Republikën e Shqipërisë», i ndryshuar” të jetë në datën 24.12.2013, ora 16:00.

Diskutimi në parim i të ardhurave të projektbuxhetit të vitit 2014, vazhdimi i diskutimit të të ardhurave të jetë në datën 26.12.2013, ora 12:00. 

Vazhdimi i diskutimeve të shpenzimeve dhe diskutimi në parim i shpenzimeve të projektbuxhetit të jetë në datën 27.12.2013, ora 10:00.

Diskutimi në parim i borxhit dhe vitit buxhetor, projektbuxheti për vitin 2014 dhe shqyrtimi i raporteve të komisioneve të tjera të përhershme të Kuvendit për vlerësimin në parim të projektligjit “Për buxhetin e vitit 2014” dhe miratimi i raportit të Komisionit për këtë projektligj të jetë në datën 28.12.2013, ora 10:00.” 

Këtu është edhe argumentimi i propozimit të bërë nga deputetët  Kozma Dashi, Igli Cara, Oerd Bylykbashi, Majlinda Bregu, Eleni Qirici, Sherefedin Shehu dhe Roland Keta.

Kush do të shprehet për këtë amendament?

Zoti Sherefedin Shehu.

Sherefedin Shehu - Kemi paraqitur këto amendamente për faktin se kemi një paketë që përbëhet nga tetë ligje fiskale dhe që shoqëron edhe ligjin mbi buxhetin e shtetit. 

Ne gjykojmë se koha e parashikuar në kalendar është e pamjaftueshme. Për këtë kemi parasysh shumë faktorë, por ndër kryesorët do të përmendja faktin se në parlament ligjet për rritjen e taksave vijnë të pakonsultuara me grupet e interesit, kryesisht me shoqatat e biznesit, të cilat kanë reaguar ashpër gjatë gjithë javës së fundit. Ndërkohë është rast i paprecedent që ndoshta jep...

(Ndërprerje incizimi.)

Po të shikosh kalendarin, ka vetëm tri ditë në dispozicion për shqyrtimin e ligjit për buxhetin e shtetit, i cili nga ana e tij kërkon dëgjimin e shumë aktorëve dhe grupeve të interesit, qofshin institucione, individë apo grupe të tjera që kanë lidhje të drejtpërdrejtë ose indirekte me buxhetin e shtetit. Për këtë arsye ne kemi bërë një sërë propozimesh, të cilat e shtrijnë në një afat më të gjatë kohor shqyrtimin dhe diskutimin e projektbuxhetit, por edhe të paketës fiskale që e shoqërojnë atë. 

Në propozimin tonë kemi pasur parasysh edhe faktin se dëmi tashmë është me vonesën që ka shkaktuar qeveria. Pra, edhe në qoftë se punojmë natë e ditë, ne nuk e bëjmë dot efektiv buxhetin në datën 1 janar. Për këtë arsye është mirë që qytetarët të kuptojnë çfarë fshihet pas propozimeve fiskale, çfarë fshihet pas shifrave të buxhetit të shtetit, sepse nuk mund të ketë shpjegim tjetër nxitimi i qeverisë për shqyrtimin dhe miratimin e këtij akti, që është edhe akti më i rëndësishëm i qeverisë. 

Ne si grup deputetësh kemi bërë një shtrirje më të mirë kohore për shqyrtimin e këtyre projektligjeve, amendamentet i lexoi Kryetari, dhe mendojmë se kjo jo vetëm është rruga më e mirë, por njëkohësisht është në linjë edhe me praktikat më të mira të shqyrtimit dhe miratimit të legjislacioneve në vendet demokratike. 

Në emër të grupit të deputetëve propozues do të kërkoja që krahas kalendarit që ne propozuam të bëjmë edhe një axhendë të takimit me grupet e interesit, që nuk e bëri qeveria, por ne si ligjvënës e kemi për detyrë ta bëjmë, sepse ne përfaqësojmë qytetarët, përfaqësojmë grupet e interesit, flasim dhe do të zbatojmë në emër të tyre. Ju ftoj, të nderuar deputetë, që t’i marrim parasysh këto amendamente.

Faleminderit!

Ilir Meta – Faleminderit!

Kalojmë tek amendamenti i fundit, i propozuar nga një grup deputetësh:
“Në mbështetje të paragrafit të katërt të nenit 27 të Rregullores së Kuvendit, propozojmë ndryshimin e pikave 8-10 të kalendarit të punës si më poshtë:

1. Seancë dëgjimore me grupet e interesit për projektligjet financiare.

2. Seancë dëgjimore me grupet e interesit për buxhetin në datën 3 janar 2014 në orën 10:00 dhe 16:00.

Diskutimi nen për nen:

a) Projektligji për disa ndryshime në ligjin nr.8438 “Për tatimin mbi të ardhurat”, i ndryshuar” të shqyrtohet në datën 4 janar 2014 në orën 10:00.

b) Projektligji “Për disa ndryshime e shtesa “Për taksat kombëtare”” të shqyrtohet në datën 6 janar në orën 10:00.

c) Projektligji “Për disa ndryshime dhe shtesa në ligjin nr.9920 “Për procedurat tatimore”, i ndryshuar” të shqyrtohet në datën 6 janar 2014 në orën 16:00.

ç) Projektligji “Për disa ndryshime e shtesa në ligjin “Për akcizat në Republikën e Shqipërisë”, i ndryshuar” të shqyrtohet në datën 7 janar në orën 10:00.

d) Projektligji “Për disa ndryshime dhe shtesa në ligjin “Për sistemin e taksave vendore”, i ndryshuar” të shqyrtohet në datën 7 janar në orën 16:00.

dh) Projektligji “Për disa ndryshime dhe shtesa në ligjin “Për tatimin mbi vlerën e shtuar”” të shqyrtohet në datën 8 janar në orën 10:00.

e) Projektligji “Për një ndryshim në ligjin për miratimin me ndryshime të dekretit nr.782, sistemi fiskal në sektorin e hidrokarbureve kërkim-prodhim” të shqyrtohet në datën 8 janar në orën 16:00.

f) Projektligji “Për disa ndryshime dhe shtesa në ligjin “Për sigurimin e detyrueshëm të kujdesit shëndetësor në Republikën e Shqipërisë”, i ndryshuar” të shqyrtohet në datën 9 janar në orën 10:00.

1. Shqyrtimi i raporteve të komisioneve të tjera parlamentare për vlerësimin nen për nen dhe në tërësi të projektligjit “Për buxhetin e vitit 2014” dhe të amendamenteve të paraqitura nga deputetë ose nga grupe parlamentare.

2. Shqyrtimi nen për nen dhe në tërësi i projektligjit për buxhetin e vitit 2014 dhe miratimi i raportit të komisionit në datën 10 janar në orën 10:00 dhe 16:00.”

Këtu është edhe argumentimi i propozimit. Deputetët nënshkrues janë Myqerem Tafaj, Ylli Shehu, Albana Vokshi, Mesila Doda, Jorida Tabaku, Albina Dede dhe Ridvan Bode.

Po, zonja Vokshi.

Albana Vokshi – I nderuar zoti Kryetar,

Të nderuar kolegë deputetë,

Jam shumë kurioze të di: edhe sa kohë do t’ju duhet juve, zotërinj të mazhorancës,  që të vini e të flisni këtu si pushtetarë? Edhe sa kohë do t’ju duhet të vini këtu e të mos i vini gishtin opozitës për çdo paligjshmëri tuajën? Edhe sa kohë do t’ju duhet të vini këtu e të thoni se, “meqë e bëri keq Berisha në vitin 2009, që e shqyrtoi ligjin e buxhetit për 13 ditë, unë do ta bëj edhe më keq, do ta shqyrtoj vetëm për 8 ditë”? Sa kohë do t’i duhet ministrit të Financave që të vijë këtu e të thotë që “e solla buxhetin me një muaj e gjysmë vonesë sepse e kishte fajin Berisha, ai nuk bëri disa gjëra që duheshin bërë”?

Të nderuar kolegë,

Duke qenë në një linjë me të gjitha diskutimet dhe qëndrimet që mbajtën kryetarët e komisioneve parlamentare të opozitës në mbledhjen e Konferencës së Kryetarëve sot paradite, unë dua të bëj disa propozime dhe amendime, sikurse e lexoi edhe Kryetari, me argumentimin e mëposhtëm:

Duke qenë se shqyrtimi në një afat 5-ditor i projektligjit “Për buxhetin e vitit 2014” dhe i paketës së përbërë prej 8 projektligjesh është praktikisht i pamundur, sikurse propozohet nga kalendari i shpërndarë për miratim, propozojmë që i gjithë procesi i shqyrtimit në parim të ketë një afat dyjavor. Deputetët duhet të kenë kohën e mjaftueshme për të shqyrtuar projektbuxhetin dhe paketën ligjore. Gjithashtu, në vlerësimin tim, një hapësirë e nevojshme duhet t’u jepet grupeve të interesit për të shprehur vlerësimet e tyre për projektligjet e propozuara. 

Nëse shqyrtimi dhe miratimi nen për nen bëhet brenda javës, atëherë vlerësojmë se procesi i miratimit do të ishte tërësisht jotransparent, në kundërshtim flagrant me Rregulloren e Kuvendit dhe praktikën e mirë legjislative për shqyrtimin e projektbuxheteve dhe projektligjeve financiare. 

Sipas afateve të propozuara nga ana jonë, përsëri koha e lënë në dispozicion është e paktë, por, duke mbajtur në konsideratë vonesën prej dy muajsh nga ana e qeverisë, afati i miratimit nga Kuvendi propozohet të jetë më i shkurtuar. Në këtë rast duhet të mbahet parasysh se edhe sipas afateve të propozuara nga ana juaj buxheti dhe ligjet financiare në asnjë rast nuk mund të bëhen efektive në datën 1 janar 2014 për shkak të vonesave që ka shkaktuar qeveria në paraqitjen e tyre. Megjithatë, ne vlerësojmë se në këtë rast serioziteti në shqyrtimin e tyre dhe mbi të gjitha transparenca dhe gjithëpërfshirja duhet të jenë parimet që udhëheqin këtë proces legjislativ.

Të nderuar qytetarë shqiptarë,

Ky buxhet është një minë me sahat, dhe kjo është arsyeja pse qeveria dhe mazhoranca nuk duan të japin kohë për ta shqyrtuar në mënyrën e duhur. Qytetarët shqiptarë kanë të drejtë të dinë se do të paguajnë shumë më tepër në vitin 2014 e në vitet në vazhdim. Qytetarët shqiptarë kanë të drejtë të dinë se do t’u shkurtohen vendet e punës përmes rritjes së taksave. Kjo dhe vetëm kjo është arsyeja që ju doni t’i kaloni në errësirë dhe pa konsultime këto projektligje dhe buxhetin e vitit 2014. Ndaj do t’ju ftoja, zoti Kryetar dhe zotërinj deputetë të mazhorancës, të ndërmerrni një akt të vetëm qytetar në shërbim të qytetarëve shqiptarë dhe të jepni kohën e mjaftueshme për diskutimin dhe miratimin e paketës fiskale dhe të buxhetit të vitit 2014.

Faleminderit!

Ilir Meta – Faleminderit!

Me diskutimin e zonjës Vokshi përfunduam paraqitjen e amendamenteve. 

Në fillim do të votojmë pesë amendamentet e më pas propozimin e kryetarit të Komisionit për Ekonominë dhe Financat, zotit Erion Braçe.

Hapim votimin për prezencën.

Mbyllet votimi.

Të pranishëm janë 120 deputetë, pra kuorumi është i siguruar.

Do të kemi një votim të hapur me elektronikë, pro ose kundër.

Amendamenti i parë është për kalendarin e punimeve të Kuvendit, i paraqitur nga zoti Paloka, si kryetar i Grupit Parlamentar të Partisë Demokratike, i cili kërkon shqyrtimin në parim të buxhetit të vitit 2014 dhe të  ligjeve financiare që kanë lidhje me të në datën 30.12.2013, ora 10:00 dhe shqyrtimin në seancë plenare nen për nen dhe në tërësi të projektligjit “Për buxhetin e vitit 2014” dhe projektligjeve financiare në datën 13 janar 2014 në orën 10:00.

Kush është dakord? 

Hapet votimi.

Mbyllet votimi.

47 pro, 75 kundër, asnjë abstenim.

Ky amendament nuk miratohet.

Kalojmë tek amendamenti tjetër, i paraqitur nga deputetët Imami, Bumçi, Mima, Papa, Bushati, Ademi dhe zonja Topalli.

"Në mbështetje të paragrafit të katërt të nenit 27 të Rregullores, propozojmë ndryshimin e kalendarit të punës si më poshtë: 

1. Shqyrtimi i projektbuxhetit dhe projektligjeve financiare nga komisionet e përhershme parlamentare, sipas fushave që mbulon secili prej tyre. 

2. Zhvillimi i seancave dëgjimore me grupet e interesit nga komisionet e përhershme parlamentare, sipas fushave që mbulon secili prej tyre, në datat 20 deri në 26 dhjetor 2013."

Kush është dakord? 

Hapet votimi.

Mbyllet votimi.

48 pro, 74 kundër, asnjë abstenim.

Ky amendament nuk miratohet.

Kalojmë tek amendamenti i tretë:
“Paraqitja e projektligjit “Për buxhetin e vitit 2014” dhe projektligjeve financiare që kanë lidhje me të nga ministri i Financave dhe pyetje rreth tyre në datën 18.12.2013, ora 11:00”. Ky amendament është propozuar nga deputetët Ristani, Islami, Fufi, Turku, Elmazi, Selami dhe Boçi.

Kush është dakord? 

Hapet votimi.

Mbyllet votimi.

46 pro, 74 kundër, 1 abstenim.

Ky amendament nuk miratohet.

Kalojmë tek amendamenti i katërt, i paraqitur nga deputetët Dashi, Cara, Bylykbashi, Bregu, Shehu, Keta. Ky amendament synon që diskutimi në parim i të ardhurave të buxhetit të vitit 2014 dhe vazhdimi i diskutimit të të ardhurave të jetë më 26.12.2013. Diskutimi në parim për shpenzimet dhe vazhdimi i diskutimeve të jetë më 27 dhjetor 2013, në orën 10:00.

Diskutimi në parim i borxhit, deficitit dhe shqyrtimi i raporteve të komisioneve të tjera të përhershme të Kuvendit për vlerësimin në parim të projektligjit për buxhetin të jetë më 28 dhjetor, në orën 10:00.

Kush është dakord? 

Hapet votimi.

Mbyllet votimi.

48 pro, 74 kundër, asnjë abstenim.

Ky amendament nuk miratohet.

Kalojmë tek amendamenti tjetër, i propozuar nga deputetët Myqerem Tafaj, Ylli Shehu, Albana Vokshi, Mesila Doda, Jorida Tabaku, Albina Dede dhe Ridvan Bode:
“1. Seancë dëgjimore me grupet e interesit për projektligjet financiare.

2. Seancë dëgjimore me grupet e interesit për buxhetin në datën 3 janar 2014, në orën 10:00 dhe 16:00.

1. Shqyrtimi i raporteve të komisioneve të tjera parlamentare për vlerësimin nen për nen dhe në tërësi të projektligjit “Për buxhetin e vitit 2014” dhe të amendamenteve të paraqitura nga deputetë ose nga grupe parlamentare.

2. Shqyrtimi nen për nen dhe në tërësi i projektligjit për buxhetin e vitit 2014 dhe miratimi i raportit të komisionit në datën 10 janar në orën 10:00 dhe 16:00.” 

Atëherë, hapet votimi për këtë amendament.

Mbyllet votimi.

46 vota pro, 75 kundër, 1 abstenim.
Nuk miratohet.
Të votojmë për kalendarin që unë paraqita si Kryetar i Kuvendit pas propozimit që ka bërë kryetari i Komisionit të Ekonomisë dhe të Financave, zotit Braçe, me të cilin u njohët që në fillim të kësaj seance plenare.

Hapet votimi.

Mbyllet votimi.

74 vota pro, 48 kundër, asnjë abstenim.

Miratohet.

Zoti Berisha ka kërkuar fjalën për të shpjeguar votën “kundër” për amendamentin e fundit. Urdhëroni, zoti Berisha!

Sali Berisha – Votova kundër sepse konstatoj se ky është buxheti i frikës dhe i tmerrit të kësaj qeverie. Konstatoj se në panik të madh, në padije të plotë, në frikë të paimagjinueshme qeveria “Rama-Meta” përpiqet vetëtimthi ta fshehë, ta kalojë dhe të bëjë gjithçka me shpenzimet vjetore të qytetarëve shqiptarë dhe interesit të tyre.

Votova kundër sepse ky buxhet është i vdekur pa lindur fare, sepse ky buxhet do të jetë absolutisht buxheti i rrokullisjes së madhe të ekonomisë, ndaj të gjithë këta janë të trembur, të frikur, të strukur dhe s’i dalin dot zot asnjë fjale, ndaj kanë përjashtuar komisionet, ndaj kanë përjashtuar grupet e interesit, ndaj kanë përjashtuar qytetarët dhe sjellin këtu me kodin e heshtjes buxhetin e katastrofës, buxhetin e dështimit të plotë, buxhet që nuk shpreh as 1% të premtimeve antiglobaliste të tipit “ala Papandreu” të bëra tre muaj me radhë qytetarëve shqiptarë nga Edvin Rama. Edhe ju u tërhoqët, se edhe ju e kundërshtuat taksën e sheshtë, kurse tani u bëtë edhe ju petë, ju bëri edhe ju petë dhe votoni tani. Ja, pra, pse unë e tërhoqa votën time. Nuk ia vlen fare.

Ilir Meta - Faleminderit! Por ju votuat kundër amendamentit të fundit, dhe për këtë kërkuat shpjegimin e votës, i cili, në fakt, kërkonte t’i jepte më shumë kohë diskutimit të projektbuxhetit. Megjithatë, faleminderit për ndërhyrjen tuaj!

Kalojmë te pika e fundit e rendit të ditës, sepse jam i bindur se këto 12 ditë projektbuxheti do të diskutohet në mënyrën më transparente në të gjitha komisionet, me të gjitha grupet e interesit. Do të na duhet të punojmë natë e ditë dhe unë besoj se të gjithë do të angazhohen në këtë drejtim, në mënyrë që të miratojmë një buxhet sa më të mirë për të përballuar sfidat ekonomike që ka vendi dhe problemet sociale që kanë qytetarët tanë.

Vazhdojmë me çështjen e fundit, të cilën e mbartim nga seanca e kaluar, diskutimet për të cilën i kemi bërë dhe lamë vetëm votimin për këtë seancë. Në mos gaboj, zoti Ruli, sipas kryetarit të Komisionit për Veprimtaritë Prodhuese, kemi rënë dakord ta shtyjmë afatin më 31.12.2016.

Urdhëroni!

Genc Ruli – Pak a shumë kjo ka qenë dakordësia dhe e quajmë të pranueshme. E gjithë ajo që ne parashtruam ishte që afati ideal të fiksohej fundi i vitit 2014. Meqenëse gjykohet nga propozuesit, qeveria, se duhet fundi i vitit 2015 dhe duke qenë se viti 2015, minimumi gjysma e vitit, do të kalojë me zgjedhjet e pushtetit vendor, ta shtynim për në vitin 2016, që për mua optimale do të ishte 30 qershori i vitit 2016. Për këtë gjë kemi pasur konsensusin edhe me zotin Shalsi dhe mendoj se mund të vihet ky afat. Pra, 30 qershori i vitit 2016 mund të jetë një afat optimal dhe është brenda atij që qeveria e ka paraqitur si dy vjet efektiv, duke hequr gjysmën e vitit 2015, që do të kalojë me zgjedhje.

Ilir Meta – Atëherë, ju keni rënë dakord për qershorin e vitit 2016. 

Urdhëroni, zoti Shalsi!

Sekretari për Procedurat dhe Votimin

Armando Subashi


Eduard Shalsi – Faleminderit, zoti Kryetar!

Ramë dakord edhe si grup që afati 31 dhjetor 2015 i propozuar prej nesh të shtyhet më 30 qershor të vitit 2016.

Ilir Meta – Atëherë, nga pikëpamja procedurale, në qoftë se jemi dakord, amendamentin e zotit Ruli, meqenëse e kishim parashikuar që të shprehej më parë për amendamentin dhe më pas për projektaktin, ta vlerësojmë me këtë ndryshim, pra me hyrjen në fuqi në datën 30.06.2016. 

Fillojmë me procesin e votimit. Së pari do të votojmë në parim me elektronikë.

Hapet votimi.

Mbyllet votimi.

97 pro, 1 abstenim, asnjë kundër.

Miratohet në parim projektligji.

Lidhur me amendamentin zoti Ruli u shpreh. Pra, do të hedhim në votim amendamentin me elektronikë të zotit Ruli, që njëkohësisht është edhe i zotit Shalsi, që do të hyjë në fuqi më 30.06.2016.

Hapet votimi me elektronikë.

Mbyllet votimi.

Miratohet amendamenti i zotit Ruli me 98 vota pro.

Kalojmë te votimi i nenit 1/1 me kartonë. Siç jeni në dijeni, Komisioni për Veprimtaritë Prodhuese ka shtuar një nen të ri.

Kush është pro? Kundër? Abstenim?

Miratohet.

Neni 2 sipas variantit të propozuar.

Kush është pro? Kundër? Abstenim?

Miratohet.

Hapet votimi me elektronikë në tërësi.

Mbyllet votimi.

Me 87 vota pro ky projektligj miratohet në tërësi.

Ja që e mbyllëm me konsensus edhe mbrëmjen e sotme. Faleminderit!

(Seanca u mbyll në orën 18:20)

Kryetari i Kuvendit

Ilir Meta

